A Bizottság 1934/2001/EK rendelete
(2001. október 1.)
a tagállamok által továbbítandó adatokról és az Európai Mezőgazdasági Orientációs és Garanciaalap (EMOGA) Garanciarészlege által finanszírozott kiadások havi könyveléséről szóló 296/96/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika finanszírozásáról szóló, 1999. május 17-i 1258/1999/EK tanácsi rendeletre [1] és különösen annak 5. cikke (3) bekezdésére és 7. cikke (5) bekezdésére,
mivel:
(1) A legutóbb az 1763/2001/EK rendelettel [2] módosított, az Európai Mezőgazdasági Orientációs és Garanciaalapból (EMOGA) nyújtandó vidékfejlesztési támogatásról szóló 1257/1999/EK tanácsi rendelet alkalmazására vonatkozó részletes szabályok megállapításáról szóló, 1999. július 23-i 1750/1999/EK bizottsági rendelet [3] 37. cikkének (1) bekezdése úgy rendelkezik, hogy a tagállamok minden évben legkésőbb szeptember 30-áig minden egyes vidékfejlesztési programozási dokumentum vonatkozásában a Bizottság részére kimutatást küldenek az aktuális pénzügyi évben felmerült kiadásokról és az adott év végéig kifizetendő fennmaradó kiadásokról, valamint a szóban forgó programidőszak végéig terjedő, a soron következő pénzügyi évekre vonatkozó módosított kiadási előrejelzésekről. Az előírt dokumentumok fontos információt nyújtanak a Bizottság részére a vidékfejlesztési kiadások alakulásáról a szóban forgó pénzügyi évet és az eljövendő éveket illetően egyaránt, amelyet azután figyelembe lehet venni a kifizetendő előlegek megállapításánál és a költségvetés elkészítésénél. Az 1750/1999/EK rendelet 37. cikkének (2) bekezdése ezért előírja, hogy amennyiben a 37. cikk (1) bekezdésében említett dokumentumok hiányosak vagy a határidőt nem tartották be, a Bizottság a mezőgazdasági kiadások könyvelésekor az előlegeket ideiglenesen és átalányalapon csökkentse. E rendelkezés végrehajtása céljából a kiadások bevallása révén értelemszerűen korlátozni kell az érintett pénzügyi évre gyakorolt pénzügyi kihatásokat, és csak szeptember hónapra vonatkozóan el kell rendelni az előleg felfüggesztését. A legutóbb az 1577/2001/EK rendelettel [4] módosított 296/96/EK bizottsági rendelet [5] 4. cikkének (6) bekezdését ezért ennek megfelelően módosítani kell.
(2) A 296/96/EK rendelet 3. cikkének (6) bekezdése meghatározza a Bizottság részére minden hónap 20. napjáig eljuttatandó dokumentumokat, amelyek révén lehetővé válik az előző hónap során teljesített kiadások elkönyvelése a közösségi költségvetésben. Ezeknek a dokumentumoknak értelemszerűen tartalmazniuk kell a legutóbb az 1259/96/EK rendelettel [6] módosított 1883/78/EGK tanácsi rendelet [7] 4. cikkének (1) bekezdésében említett, intervenciós raktározással kapcsolatos kiadásokat igazoló könyvelést.
(3) Az e rendeletben előírt intézkedések összhangban vannak az Alap bizottságának véleményével,
ELFOGADTA EZT A RENDELETET:
1. cikk
A 296/96/EK rendelet a következőképpen módosul:
1. A 3. cikk (6) bekezdése a következő d) ponttal egészül ki:
"d) az 1883/78/EGK rendelet 4. cikkének (1) bekezdésében említett intervenciós raktározással kapcsolatos kiadásokat igazoló könyvelés."
2. A 4. cikk (6) bekezdése helyébe a következő szöveg lép:
"(6) Amennyiben az 1750/1999/EK bizottsági rendelet [8] 37. cikkének (1) bekezdésében említett dokumentumok nem érkeznek meg minden év szeptember 30-áig, a Bizottság az érintett tagállam értesítését követően felfüggesztheti az adott rendelettel összhangban felmerülő kiadásokra vonatkozó előleg kifizetését.
Amennyiben az említett dokumentumok október 1-je és 15-e között érkeznek meg, az 1750/1999/EK rendelettel összhangban felmerülő kiadásokra vonatkozó szeptember havi előleg kifizetését ugyanolyan számú nappal halaszthatják el, mint ahány nappal a dokumentumok beérkezése késett.
Amennyiben az említett dokumentumok október 15-e után érkeznek meg, az 1750/1999/EK rendelettel összhangban felmerülő kiadásokra vonatkozó szeptember havi előleg kifizetését az október havi kiadásokra vonatkozó előleg kifizetéséig függesztik fel."
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
A rendeletet 2001. október 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. október 1-jén.